Ерлан Ақылжанұлы, 

М.Қозыбаев атындағы СҚУ-дың 
“Қазақстан тарихы және әлеуметтік- гуманитарлық пәндер" 
кафедрасының аға оқытушысы.
Ұлттық мерекенің маңызы зор
ЕГЕМЕН ЕЛ ТАРИХЫНА ҮҢІЛСЕК, РЕСПУБЛИКА КҮНІ МЕМЛЕКЕТТІК МЕ- РЕКЕ БОЛЫП АЛҒАШ РЕТ 1995 ЖЫЛЫ ҚАЗАНДА ЖАРИЯЛАНҒАН. ДӘЛ ОСЫ КҮННІҢ РЕСПУБЛИКА КҮНІ АТАНУЫ КЕЗДЕЙСОҚ ЕМЕС.
1990 жылы 25 қазанда Жоғарғы Кеңестің қаулысымен Мемлекеттік егемендік туралы Декларация қабылданды. Қазақ КСР-нің егемендігі, Қазақстанның тәуелсіз мемлекет ретінде саяси-құқықтық негіздері жарияланды. Онда туңғыш рет аумақтардың тұтастығы, бөлін- бейтіні және мызғымастығы, Қазақстан халықтары мен олардың тілдерін, мәдениетін дамыту, ұлттық бірегейлікті нығайту сияқты мемлекеттіліктің қағидалары бекітілді. Сондай- ақ құжатта саяси, экономикалық және әлеуметтік мәселелерді дербес шешу қағидасы жарияланды. Қазақ КСР өзінің ішкі әскерлерін, мемлекеттік қауіпсіздік және ішкі істер органдарын құру құқығын алды. Ал Президент ел басшысы, әкімшілік- атқарушы жоғарғы биліктің басшысы болып танылды. Декларацияның арқасында біз кеңестік заңдарды тоқтатып, өз заңдарымызды жаздық. Осы қа- ғидалар негізінде кейінірек 1991 жылы 16 желтоқсанда “Қазақстан Республикасының мемле- кеттік тәуелсіздігі туралы” конституциялық заң қабылданды. Республика күні Қазақстанда 1992 жылдан бері тойланып келе жатқанымен, мемлекеттік мерекелер тізіміне тек 2001 жылы енгізілді. Республика күнін ел 17 рет тойлады. Алайда 2009 жылдың сәуір айында “Мерекелер туралы” Қазақстанның жаңа заңына Республика күні енген жоқ. Бұл мерекені алып тастауға соншалықты бір маңызды себеп болған емес. Бертінге дейін аға буын Республика күнінің маңызы одан кейін келетін Тәуелсіздік күнінен бір мысқал кем емесін ауыздан тастамайтын. Тек кейбір сарапшылар бұл декларация Қазақстанның емес, Қазақ КСР-нің егемендігін жариялады деп есептеген болатын. Араға жылдар салып ел тарихындағы айшықты мереке - Республика күні халықпен қайта қауышты.
2022 жылдың 16 шілдесіндегі Ұлттық құрылтайда Мемлекет басшысы Қасым-Жомарт Тоқаев Республика күніне ұлттық мереке мәртебесін қайтаруды ұсынды.
- Ұлттық мерекелер мен атаулы күндер тізбесіне бірқатар өзгеріс енгізген жөн. Мен Республика күніне ұлттық мереке мәртебесін қайтаруды ұсынамын. Сондықтан 25 қазан жыл сайын Егемендік күнін еліміздің басты мерекесі ретінде атап өтуіміз керек. 1990 жылғы 25 қазанда Қазақстанның егемендігі туралы декларация қабылданды. Бұл еліміздің тәуелсіздік жолындағы тұңғыш қадамы болатын. Республика күні елдің мемлекет құру жолындағы тарихи қадамының символы болуы керек. Әрине, Тәуелсіздік күнінің бастапқы мәні сақталады. Бұл күн мемлекеттік мереке болып қала береді. Бірақ тәуелсіздік алуға зор үлес қосқан ұлттық батырларымызға тағзым күні ретінде атап өтілуі керек, - деді Мемлекет басшысы Қасым-Жомарт Тоқаев.
Нәтижесінде биылғы қыркүйек айының орта шенінде Қазақстан Республикасының Пар- ламенті “Қазақстан Республикасындағы мерекелер туралы" заңға түзетулер енгізді. Аталған құжатқа сәйкес, Республика күні, яғни, 25 қазан - ұлттық мерекеге, ал Тәуелсіздік күні, яғни, 16 желтоқсан - мемлекеттік мерекеге айналды.
Иә, Республика күнінің ұлттық мереке ретінде аталып өтетіні - ортақ қуаныш. Қазақта “Жақсы сөз - жарым ырыс", - дейді. Тілегіміз - түзу, ниетіміз - ақ, көңіліміз кіршіксіз қалыпта Отанымызбен мақтанайық, бірлігімізді нығайтайық, елдігімізді танытайық, бірге қуанайық. Ұлттық мерекені осылай ұлықтасақ, бұл да бір өмірдің ғажабы емес пе?!

